ANEXĂ

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„GALL DEL PENEDÈS”

Nr. UE: PGI-ES-01308-AM01 – 25.7.2018

DOP ( ) IGP ( X )

1. Grupul solicitant și interesul legitim

Consell Regulador de la IGP Gall del Penedès C/Hermenegild Clascar, 1-3, Planta baja Consejo Comarcal de l’Alt Penedès 08720 Vilafranca del Penedès Barcelona ESPAÑA E-mail: agricultura@ccapenedes.cat Tel. +34 938900000

Consiliul de reglementare a indicației geografice protejate „Gall del Penedès” reprezintă toate fermele avicole care produc „Gall del Penedès” și toți furnizorii de servicii de etichetare a produsului care beneficiază de IGP „Gall del Penedès” și are un interes legitim în ceea ce privește depunerea acestei cereri de aprobare a unei modificări.

2. Statul membru sau țara terță

Spania

3. Rubrica din caietul de sarcini care face obiectul modificării (modificărilor)

— ☐ Denumirea produsului — ☒ Descrierea produsului — ☐ Aria geografică — ☐ Dovada originii — ☒ Metoda de producție — ☐ Legătura — ☐ Etichetarea — ☐ Altele [de precizat]

4. Tipul modificării (modificărilor)

— ☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012. — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

5. Modificări

Descrierea produsului

— După cum se precizează în descriere, produsul care beneficiază de IGP „Gall del Penedès” este „carnea proaspătă de pui (masculi și femele) din soiul Penedesenca negra, variantă îmbunătățită a rasei Penedesenca tradiționale”. În textul caietului de sarcini s-a făcut referire doar la greutatea masculilor deoarece crescătorii de păsări de curte cresc mai ales masculi. Totuși, dată fiind diferența considerabilă dintre greutatea finală a masculilor și cea a femelelor, este necesară diferențierea greutății minime a fiecărui tip de carcasă în funcție de sex. Acesta este motivul pentru care a fost introdusă o greutate mai mică pentru specimenele femele. Prin urmare, atât în documentul unic (secțiunea 3.2 „Descrierea produsului”), cât și în caietul de sarcini (secțiunea B.2 „Caracteristicile produsului”), paragraful următor: „Greutatea minimă este de 1,5 kg pentru o carcasă eviscerată fără organe interne (fără pene, eviscerată și fără cap, picioare, inimă, ficat și pipotă) și de 2 kg pentru o carcasă parțial eviscerată (fără pene și fără intestine, dar cu cap și picioare).” trebuie înlocuit cu următorul text: „Greutatea minimă a carcasei: — pentru o carcasă eviscerată fără organe interne (fără pene, eviscerată și fără cap, picioare, inimă, ficat și pipotă): 1,2 kg pentru femele și 1,5 kg pentru masculi; — pentru o carcasă parțial eviscerată (fără pene și fără intestine, dar cu cap și picioare): 1,7 kg pentru femele și 2 kg pentru masculi.”

— Valorile minime referitoare la hrana pentru animale prevăzute în secțiunile relevante din documentul unic (3.3. „Hrană pentru animale și materii prime”) și în caietul de sarcini (E.1 „Sistemul de producție”) au fost modificate. Textul următor: „Alimentația de bază cuprinde: — 58-60 % porumb; — 33,5-35,5 % soia și derivații săi; — 5-5,5 % sâmburi de struguri.” trebuie înlocuit cu următorul text: „Alimentația de bază cuprinde: — 55-60 % porumb; — 30-35,5 % soia și derivații săi; — 5-5,5 % sâmburi de struguri.” Procentajul minim de porumb și soia (cu derivații acesteia) este modificat pentru a le oferi producătorilor mai multă flexibilitate și pentru a le da acestora posibilitatea de a se adapta la nevoile nutriționale ale animalelor pe parcursul dezvoltării lor.

Metoda de producție

— În subsecțiunea „Caracteristicile și gestionarea țarcurilor” din caietul de sarcini (secțiunea E.1 „Sistemul de producție”), suprafața exterioară minimă a fost micșorată. Mai precis, propoziția: „Suprafața exterioară minimă disponibilă pe cap de animal va fi de 2 m2.” trebuie înlocuită cu următorul text: „Suprafața exterioară minimă disponibilă pe cap de animal va fi de 1 m2.” Suprafața exterioară minimă a fost micșorată deoarece, la data la care era elaborat caietul de sarcini, se estima că dimensiunea curților permitea organizarea fermelor în mod corespunzător și administrarea parcelelor în conformitate cu practicile tradiționale. Cu toate acestea, țarcurile tradiționale nu erau toate identice ca suprafață disponibilă, iar adesea nu era vorba despre suprafețe împrejmuite, ceea ce însemna că suprafața optimă necesară pentru creșterea corespunzătoare a animalelor și pentru bunăstarea acestora era dificil de măsurat. Rezultatul a fost o supraestimare a spațiului. În timp, s-a demonstrat că animalele nu folosesc tot spațiul pe care îl au la dispoziție. În gestionarea acestui spațiu neutilizat apar probleme din cauza faptului că este năpădit de buruieni care sunt greu de îndepărtat. Iar acest fapt încurajează fauna sălbatică să se aciueze în zonă, ceea ce sporește riscurile sanitare. În plus, animalele din cadrul fermei nu sunt ținute toate în aer liber sau în interior în același timp. Dată fiind alternanța, spațiul disponibil pe cap de animal este mai mare. Deoarece spațiul disponibil nu este niciodată folosit în totalitatea sa, această micșorare nu determină nicio modificare în ceea ce privește calitatea cărnii sau bunăstarea animalelor.

— În aceeași subsecțiune a caietului de sarcini trebuie modificată perioada de necultivare a terenului aplicabilă țarcurilor în aer liber. Paragraful: „Suprafețele de teren ale țarcurilor trebuie lăsate în pârloagă pe o perioadă de minimum 8 săptămâni (inclusiv depopularea și timpul de care au nevoie puii pentru a putea ieși în aer liber) pentru a permite solului și vegetației să se regenereze.” trebuie înlocuit după cum urmează: „Suprafețele de teren ale țarcurilor trebuie lăsate în pârloagă pentru a permite solului și vegetației să se regenereze, ținându-se cont de depopulare și de timpul de care au nevoie puii pentru a putea ieși în aer liber.” Această modificare legată de lăsarea în pârloagă a suprafețelor de teren ale țarcurilor este justificată de diversitatea tipurilor de sol din diferitele ferme, precum și de sezonalitatea și de variațiile climei mediteraneene care predomină pe teritoriu, ceea ce înseamnă că este foarte complicat să se stabilească intervalul de timp specific necesar pentru regenerarea suprafețelor de teren ale țarcurilor. Din acest motiv, perioada stabilită pentru lăsarea în pârloagă a fost eliminată, iar chestiunea gestionării țarcurilor a fost lăsată la latitudinea crescătorilor, care vor lua decizii în funcție de experiența lor și de cunoștințele pe care le dețin.

DOCUMENT UNIC

„GALL DEL PENEDÈS”

Nr. UE: PGI-ES-01308-AM01 – 25.7.2018

DOP ( ) IGP ( X )

1. Denumirea

„Gall del Penedès”

2. Statul membru sau țara terță

Spania

3. Descrierea produsului agricol sau alimentar

3.1. Tipul de produs

Clasa 1.1. Carne (și organe comestibile) proaspete

3.2. Descrierea produsului căruia i se aplică denumirea de la punctul 1.

Produsul care beneficiază de IGP „Gall del Penedès” este carnea proaspătă a puilor (masculi și femele) ce aparțin varietății ameliorate Penedesenca negra a rasei Penedesenca tradiționale.

Această carne se caracterizează prin calitățile sale gustative, prin culoarea roșiatică a carcaselor și prin fermitatea și suculența cărnii și a mușchilor.

Ea este obținută de la o rasă cu creștere lentă, cu o mare vitalitate, foarte rustică, de tipologie corporală mediteraneeană, o pasăre ușoară și care produce multă carne. Aceasta este rezistentă la căldura și la frigul de tip mediteraneean.

Puii „Gall del Penedès” sunt crescuți în adăposturi cu acces la exterior pe tot parcursul anului, iar alimentația lor se caracterizează prin prezența sâmburilor de struguri.

Acest tip de alimentație îi conferă cărnii caracteristici organoleptice deosebite, după cum se arată în Raportul de analiză senzorială și chimică publicat de Institut de Recerca i Tecnologia agroalimentàries (IRTA – Institutul pentru cercetare și tehnologie agroalimentară), intitulat „Inclusió de granet de raïm en el pinso per la IGP del Gall del Penedès” (Includerea sâmburilor de struguri în furajele destinate IGP „Gall del Penedès”) (Amadeu Francesch Vidal, februarie 2012). Acest raport indică următoarele:

„Carnea obținută de la animalele a căror alimentație conține 5 % sâmburi de struguri prezintă un miros mai puternic de fructe uscate și un miros de scoarță mai puțin pronunțat; gustul său nu este cel al cărnii de pui obișnuite, fiind mai puțin dulce și mai metalic; textura sa este mai fibroasă […]”

„Carnea obținută de la animalele a căror alimentație conține 5 % sâmburi de struguri prezintă o proporție semnificativ mai mare de acizi grași nesaturați, care poate fi atribuită unei proporții mai mari de acid linoleic, ceea ce îi conferă acestei cărni valoarea adăugată a unui aliment sănătos.”

Vârsta minimă de sacrificare a puilor „Gall del Penedès” este de 98 de zile.

Carcasele puilor „Gall del Penedès” sunt clasificate în clasa A [în conformitate cu Regulamentul (CE) nr. 543/2008]. Carcasele nu prezintă grăsime în exces, pielea este albă, carnea este roșiatică, iar labele picioarelor sunt negre cu baza albă.

Greutatea minimă a carcasei:

— pentru o carcasă eviscerată fără organe interne (fără pene, eviscerată și fără cap, picioare, inimă, ficat și pipotă): 1,2 kg pentru femele și 1,5 kg pentru masculi;

— pentru o carcasă parțial eviscerată (fără pene și fără intestine, dar cu cap și picioare): 1,7 kg pentru femele și 2 kg pentru masculi.

Carcasele „Gall del Penedès” sunt vândute proaspete, fie întregi, fie tăiate în bucăți.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Puii „Gall del Penedès” primesc o alimentație apropiată de cea distribuită în mod tradițional în aria geografică a IGP, adaptată la formulările și la tehnicile agroalimentare actuale. Această alimentație se distinge prin prezența sâmburilor de struguri în compoziția sa.

Alimentația de bază cuprinde:

— 55-60 % porumb;

— 30-35,5 % soia și derivații săi;

— 5-5,5 % sâmburi de struguri.

În cursul ultimelor 7 zile de viață ale animalului, se acceptă o alimentație conținând minimum 90 % cereale și 5-5,5 % sâmburi de struguri.

Sunt interzise grăsimile de origine animală, cu excepția derivaților din lapte.

3.4. Etape specifice ale producției care trebuie să se desfășoare în aria geografică delimitată

Puii „Gall del Penedès” sunt crescuți în aria geografică delimitată.

Puii sosesc la fermele de producție pentru îngrășare după 24-48 de ore de la naștere. Începând de la vârsta de 42-56 de zile, puii au acces la țarcuri exterioare. Ei sunt crescuți pentru o perioadă de minimum 98 de zile.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Produsul finit destinat consumului care beneficiază de IGP trebuie să poarte obligatoriu în mod vizibil mențiunea „IGP «Gall del Penedès»” sau „Indicación Geográfica Protegida «Gall del Penedès»”, precum și logoul IGP.

4. Delimitarea concisă a ariei geografice

Puii „Gall del Penedès” sunt crescuți într-o arie geografică ce cuprinde 73 de comune:

— toate comunele din regiunea Alt Penedès (27);

— toate comunele din regiunea Baix Penedès (14);

— toate comunele din regiunea Garraf (6);

— următoarele comune din regiunea Anoia: Argençola, La Llacuna, Cabrera d’Igualada, Piera, Masquefa, Hostalets de Pierola, Vallbona d’Anoia, Capellades, La Torre de Claramunt, Carme, Orpí, Santa Maria de Miralles, Bellprat, Sant Martí de Tous, Santa Margarida de Montbui, Vilanova del Camí, La Pobla de Claramunt, Castellolí, El Bruc, Òdena, Igualada, Rubió, Jorba, Montmaneu și Copons (25);

— comuna Rodonyà din regiunea Alt Camp (1).

5. Legătura cu aria geografică

Legătura cu aria geografică se bazează pe reputația dobândită de acest produs de-a lungul timpului, astfel cum stau mărturie tradiția orală, documentele, târgurile și piețele, precum și pe sistemul particular de producție utilizat de crescătorii din zonă, care este strâns legat de tradiția vitivinicolă din aria de producție.

Aria geografică de producție a IGP, care corespunde regiunii istorice Penedès, se caracterizează ca fiind teritoriul de origine al rasei Penedesenca tradiționale de la care provine „Gall del Penedès” și o regiune în principal vitivinicolă, în care aproximativ 80 % din suprafața agricolă utilizată este dedicată cultivării viței-de-vie și este asociată denumirilor de origine protejate vinicole „Penedès” și „Cava”. Se poate afirma că în Penedès, datorită caracterului specific al acestui teritoriu și al culturilor sale, se obține, pe lângă vinurile și vinurile spumante caracteristice acestei regiuni, și „Gall del Penedès”.

Creșterea, consumul și comercializarea „Gall del Penedès” au făcut parte, de-a lungul secolelor, din ucenicia tradițională a țăranilor din regiunea Penedès. Sursele scrise, tradiția orală și operele de artă stau mărturie faptului că aceste păsări erau crescute în fiecare fermă, atât ca mijloc de a hrăni familia, cât și ca sursă de venit de bază a gospodăriei de-a lungul timpului, întrucât ouăle lor de culoare maronie-roșiatică intensă [un astfel de ou este cunoscut sub numele de „ou rogenc de Vilafranca” (ou roșu de Vilafranca)] erau vândute pe piețele locale (piața din Vilafranca, menționată în documente încă din secolul al XII-lea) și pe piața din Barcelona, fiind foarte apreciate. Carnea „Gall del Penedès” se bucura, de asemenea, de o bună reputație și de o mare notorietate, fapt demonstrat de organizarea târgului „Fira del Penedès”, care datează din secolul al XII-lea, și ulterior a târgului „Fira de Sant Tomàs”, cunoscut în prezent sub denumirea „Fira del Gall”. Organizat în fiecare an fără întrerupere, acest târg anual a permis agricultorilor din regiune, care posedau mici ferme, să își expună și să își vândă produsele, menținând totodată o alimentație tradițională legată de cultivarea viței-de-vie în regiune.

Astfel, țăranii din regiune veneau în număr mare în piețe și în târguri, unde competențele în materie de creștere a „Gall del Penedès” se transmiteau și se consolidau ca sistem de producție tipic al regiunii, cu utilizarea tescovinei de struguri în alimentația puilor. Tescovina rămasă după stoarcerea strugurilor (denumită „brisa”) se lăsa la uscat pe câmpuri înainte de a fi dată de mâncare acestor păsări. În 1937, un studiu privind hrana păsărilor de curte arăta că sâmburii de struguri le aduceau puilor o valoare nutrițională importantă datorită conținutului lor ridicat de fibre vegetale și abundenței de grăsimi, precum și de anumite proteine și anumiți carbohidrați. În prezent, crescătorii au adaptat practicile tradiționale din regiune, incluzând sâmburii de struguri în alimentația păsărilor.

Dieta puilor „Gall del Penedès” IGP, care include sâmburi de struguri și păstrează astfel legătura dintre alimentație și tradiția vitivinicolă a regiunii, contribuie la calitatea gustativă a produsului, iar faptul că păsările sunt crescute în adăposturi cu acces la exterior pe tot parcursul anului contribuie la culoarea roșcată și la fermitatea și suculența cărnii.

În prezent, „Gall del Penedès” face obiectul multor articole în presa regională, precum și al unor campanii de promovare a produselor regionale de calitate (Diputación de Barcelona și Consell Comarcal de l’Alt Penedès îi asigură promovarea prin intermediul unor programe precum Productes de la Terra și Gastroteca) și al unor studii de cercetare (Fundación Alicia, IRTA etc.).

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la adresa:

http://gencat.cat/alimentacio/modificacion-pliego-igp-gall-penedes